नींद के झोंके में ट्रेन के गेट पर बैठा बच्चा गिरा
लोकेशन मिलते ही डायल 100 पहुंची, बचाई जान
गुना | चलती ट्रेन से गिरे एक बच्चे की जान डायल 100 के स्टाफ ने अस्पताल पहुंचाकर बचाई। घटना बुधवार रात करीब 11 बजे की बताई जाती है। दरअसल बांद्रा- झांसी एकसप्रेस ट्रेन से सफर कर रहे 12 वर्षीय राम जाटव पुत्र दयाराम जाटव निवासी निटोली थाना ऊमरी जिला भिंड अपने घर भिंड जा रहा था। बीती रात करीब साढ़े 10 बजे ट्रेन गुना पहुंची, जहां 10 मिनट का स्टापेज लेकर ट्रेन शिवपुरी की ओर रवाना हुई तो राम जाटव ट्रेन के गेट पर बैठा हुआ था, नींद के झोंके से बांसखेड़ी सिग्नल के पास ट्रेन से नीचे गिर गया। यह देख ट्रेन में बैठे अन्य यात्रियों ने इसकी सूचना तुरंत डायल 100 पर कॉल कर दी। इसके बाद डायल 100 के स्टाफ आरक्षक परमजीत सिंह सोढ़ी, हरिओम रघुवंशी, प्रमोद जाट ने लोकेशन ट्रेस करते हुए बांसखेड़ी फाटक के पास पहुंचे। जहां पटरियों के बीच में गंभीर रूप से घायल उक्त बच्चा उन्हें पड़ा मिला। डायल 100 स्टाफ ने उसे तुरंत अस्पताल पहुंचाकर भर्ती कराया।
hin_Deva awa_Deva hin_Deva